Albuquerque
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Albuquerque er største by i delstaten New Mexico i USA, med 558 545 innbyggere, hvorav 47,9 prosent er hispanic (US Census, 2017). Byen ligger ved Rio Grande, 90 km sørvest for hovedstaden Santa Fe, 1620 moh.
Næringsliv Utviklingen av høyteknologisk industri, spesielt i tilknytning til forsvaret og det amerikanske romforskningsprogrammet, har i de siste tiår skapt sterk vekst. For øvrig finnes store militærinstallasjoner, jernbaneverksted, produksjon av elektronisk og vitenskapelig utstyr og næringsmiddelindustri. Flere universiteter ligger her, blant annet University of New Mexico. Kultur Albuquerque er et aktivt kursted, har en betydelig turisttrafikk, og var allerede i 1930-årene et viktig stoppested på Route 66. Byen er kjent som verdens luftballonghovedstad. Det arrangeres hvert år – vanligvis i oktober – en stor festival som grunnet det spektakulære ved hundrevis av fargede luftballonger over ørkenlandskapet er en av verdens mest fotograferte hendelser. Historie Det var spansk bosetting i området langs Rio Grande allerede på 1600-tallet. Albuquerque ble grunnlagt som by av spanierne i 1706 og oppkalt etter den spanske visekongen i området. Byen ble amerikansk etter USAs krig med Mexico 1846–1848. Siden 1930-årene har mer enn 100 føderale institusjoner slått seg ned i byen.Byen ekspanderte sterkt fra rundt 35 000 innbyggere i 1940 til cirka 96 000 i 1950. Utviklingen fortsatte til om lag 201 000 innbyggere i 1960, cirka 244 000 i 1970, cirka 332 000 i 1980 og cirka 385 000 i 1990. Også de siste tiårene har veksten vært på rundt 20 prosent, grunnet sterk vekst i så vel teknologisk industri som turisme og sport, særlig golf. Les mer i Store norske leksikon New Mexico USAs geografi USAs befolkning USAs historie Økonomi og næringsliv i USA Eksterne lenker US Census Bureau: QuickFacts: Albuquerque city, New Mexico.